Schüssler ‘laat groot leemte’Mike Schüssler (Foto: Facebook) Die ekonoom Mike Schüssler se vrou, Greta Moodie, sê haar man se afsterwe laat nie net ŉ groot leemte in hul gesin nie, maar ook in die land. Volgens haar sal haar man onthou word vir sy onbaatsugtige bydrae in ekonomiese kringe en ook sy vriendelikheid wanneer joernaliste hom oor ekonomiese kwessies geskakel het. Schüssler het Maandagoggend sy stryd teen kanker – na ŉ kort siekbed – verloor. Volgens Moodie is Schüssler in Februarie met ŉ baie aggressiewe kanker, genaamd anaplastiese tiroïedkarsinoom, gediagnoseer. Die kanker het na sy longe versprei en hy was die afgelope drie weke in die hospitaal se intensiewesorgeenheid geïntubeer. Hy het infeksie in die longe opgedoen. Volgens Moodie was Schüssler se dood ŉ groot skok omdat hy ná sy inkubasietydperk tekens van beterskap getoon het. “Ek het hom nog gister gesien en nie verwag dit sal die laaste keer wees nie,” sê Moodie. Schüssler het in Januarie 60 jaar oud geword en is die afgelope drie dekades breedvoerig in die media as ekonoom aangehaal. Volgens Moodie kom haar man se liefde vir syfers al van skool af. “Op hoërskool moes hy wiskunde in die klas aanbied omdat die juffrou nie altyd verstaan het nie.” By die huis was Schüssler ŉ gewone gesinsman wat ŉ groot liefde vir musiek en lees gehad het. “Hy het boekrakke vol boeke en daar het altyd musiek in die huis gespeel.” Schüssler was die hoofekonoom by Economist.co.za – ŉ toonaangewende private ekonomiese navorsingshuis – wat in 2005 gestig is. Hy is sedert 2005 twee keer as Suid-Afrikaanse ekonoom van die jaar aangewys. “Mense sê dit is nou asof ŉ biblioteek afgebrand het – daar is ongelooflike kennis en insig saam met Mike dood. Die land het ŉ groot naam in die ekonomie verloor.” Moodie sê haar man het altyd tyd gehad om sy kennis en raad te deel. “Hy was die vrygewigste mens met die sagste hart.” Mike Schüssler en Dawie Roodt (Foto: Ontbytsake, Facebook) Die bekende ekonoom Dawie Roodt beskryf Schüssler as “ŉ groot man met ŉ groot stem wat wonderlike insig en ŉ oorspronklike brein gehad het”. “Sy dood is ŉ groot skok. Hy was werklik die mense se ekonoom. Hy het insig in mense gehad en daarom het hy insig oor ekonomie gehad, want op die ou einde gaan ekonomie oor mense,” het Roodt aan Maroela Media gesê. “Daar is min ekonome soos Mike wat ekonomie in ŉ besigheid kon verander. Hy was nie net ŉ ekonoom nie, maar ook ŉ entrepreneur.” Volgens Sakeliga was Schüssler oor die jare ’n gasspreker by hul funksies en kon hulle altyd voordeel trek uit sy gewilligheid om met insig en advies by te staan. “Waar die nood groot was, het Mike self hand bygesit. Net soos in 2020 toe hy, tesame met verskeie ander persone en organisasies, waaronder Sakeliga, gehelp het om Business for Ending Lockdown te vorm om die skade van inperkings teen te werk,” sê Sakeliga. “Die las wat ’n goeie ekonoom dra, is om vroegtydig te sien wat vir ander die ongesiene en onvoorsiene skade van aktiewe regering en staatsinmenging is. Mike Schüssler het hierdie las met onderskeiding gedra en was reguit oor die beleidsgedrewe probleme in die Suid-Afrikaanse ekonomie en samelewing. Met sy openbare invloed het hy regeringsbeleid in beter rigtings probeer stuur en ondernemings en die burgerlike samelewing in die algemeen op beleidsrisiko’s attent gemaak.” Schüssler word oorleef deur Moodie, sy jonger broer, 14-jarige seun en 92-jarige ma.